Махуэшхуэм зыдащIу
Сабий творчествэмкIэ республикэ унэр къызэрызэрагъэпэщрэ илъэс 28-рэ зэрырикъур ягъэлъэпIащ.
Сабий творчествэмкIэ республикэ унэм и спортсмен ныбжьыщIэхэр.
Сабий творчествэмкIэ унэр къызэрызэрагъэпэщрэ илъэс 28-рэ зэрырикъум и щIыхькIэ екIуэкIа зэхыхьэм кърихьэлIахэр а IуэхущIапIэм и къэфакIуэхэм я лъэгу щIагъэплъ.
Зэхыхьэм ирагъэблэгъащ Сабийм и хуитыныгъэхэмкIэ уполномоченнэу КъБР-м и Iэтащхьэм и деж щыIэ Iуэгъуз Светланэ, КъБР-м и Парламентым ЩIалэгъуалэм я IуэхухэмкIэ, жылагъуэ зэгухьэныгъэхэмрэ хъыбарегъащIэ IуэхущIапIэхэмкIэ и комитетым и унафэщI Хьэщхъуэжь Татьянэ, КъБР-м и ХэхакIуэ комиссэм и секретарь Атмурзаевэ Иринэ, КъБР-м и Жылагъуэ палатэм хэт Джэш ФатIимэ, КъБР-м егъэджэныгъэмрэ щIэныгъэмкIэ и министрым и къуэдзэ Геккиев СулътIан, КъБР-м и Жылагъуэ палатэм и комиссэм и консультант Кульбаев Хьэким, «Лъэпкъхэм я зэныбжьэгъугъэ» Урысей университетым и къудамэм и унафэщI Малько Надеждэ сымэ.
Ныпхэмрэ шар зэмы- фэгъухэмкIэ екIуу гъэщIэрэщIа IуэхущIапIэм и пщIантIэм, махуэшхуэм зыдащIу, нэфIэгуфIэу щызэхуэсат Сабий творчествэмкIэ республикэ унэм и гъэсэнхэр. ЩIэблэр чэзууэ утыкум ирагъэблэгъащ икIи куэд мыщIэу ныбжьыщIэ 5000-м нэблагъэм пщIантIэр «яуфэбгъуащ». Абыхэм яхэтт зи школ кIуэгъуэ мыхъуа нэхъ цIыкIу дыдэхэри ныбжьыщIэхэри.
IуэхущIапIэм и унафэщI, КъБР-м егъэджэныгъэмкIэ щIыхь зиIэ и лэжьакIуэ, УФ-м щIыхь зиIэ и егъэджакIуэ Къалмыкъ Кларэ ныбжьыщIэхэмрэ зэхыхьэм кърихьэлIа хьэщIэхэмрэ гуапэу ехъуэхъуащ. Абы жиIащ щIэблэм щIэныгъэ куу, гъэсэныгъэ дахэ ямыIэу республикэм зэрызыпхуемыгъэужьынур фIыуэ къызыгурыIуэ я лэжьакIуэхэр а Iуэхум егугъуу зэрыпэрытыр.
Унэм и къэфакIуэхэмрэ уэрэджыIакIуэхэмрэ концерт гукъинэж ятащ, хьэщIэхэм я гукъыдэжыр яIэту.
ТЕКIУЖЬ Заретэ.
